text: Bilist er blevet dræbt nær Vojens
  09 juni 2013 kl. 19.52
  Frontalt sammenstød på landevej mellem Over Jerstal og Vojens skal undersøges af bilinspektøren.
  En mand fra Aabenraa har mistet livet i en trafikulykke syd for Vojens søndag eftermiddag.
  Ulykken er sket ved halv fire-tiden på Vojensvej mellem Over Jerstal og Vojens, oplyser politiet.
  To biler kørte frontalt sammen cirka midtvejs mellem de to byer. I hver bil sad kun føreren.
  Mens den ene blev dræbt på stedet, beskrives den anden kun som lettere tilskadekommen.
  - Vi kender ikke årsagen til, at de kører frontalt sammen. Vi har tilkaldt en bilinspektør, siger vagtchef Ole Aamand i Syd- og Sønderjyllands Politi.
  Vejen blev spærret i forbindelse med oprydningsarbejdet.
  Den dræbte var 34 år og var kørende i en VW Lupo. Den anden bilist, der slap billigt, er 67 år og fra Vojens-området, og han sad bag rattet i den større Ford Transit varevogn.
  Hvilken bilist, der var ovre i den forkerte side af vejen, skal bilinspektøren nu forsøge at klarlægge.
  